Σουφλέ με σοκολάτα γάλακτος
Δεν υπάρχει πιο απολαυστικό γλυκό από ένα ζεστό σουφλέ σοκολάτας που σερβίρεται καυτό από τον φούρνο κι εμείς δεν βρίσκουμε την ώρα να βουτήξουμε το κουτάλι μας.
150 γρ. γάλα φρέσκο, πλήρες, 10 γρ. κορν φλάουρ, 250 γρ. κουβερτούρα γάλακτος, ψιλοκομμένη, 40 γρ. κρόκοι (από 2 αυγά), 120 γρ. ασπράδια (από 4 αυγά), 25 γρ. ζάχαρη λευκή, κρυσταλλική, βούτυρο για τα φορμάκια, ζάχαρη άχνη για τα φορμάκια
Για να φτιάξουμε το σουφλέ με σοκολάτα γάλακτος, ρίχνουμε το γάλα σε μια κατσαρόλα και την τοποθετούμε σε μέτρια φωτιά.Παράλληλα, ρίχνουμε την ψιλοκομμένη κουβερτούρα σε ένα μπολ και σε ένα δεύτερο μπολ ρίχνουμε το κορν φλάουρ.Λίγο πριν πάρει βράση το γάλα, αδειάζουμε το 1/3 μέσα στο μπολ με το κορν φλάουρ και χτυπάμε πολύ καλά με έναν αυγοδάρτη, ώστε να μη δημιουργηθούν σβόλοι.Στη συνέχεια, αδειάζουμε το περιεχόμενο του μπολ στην κατσαρόλα με το υπόλοιπο γάλα και το βάζουμε στη φωτιά για 10 δευτερόλεπτα, ανακατεύοντας συνεχώς.Ρίχνουμε το περιεχόμενο της κατσαρόλας πάνω από την κουβερτούρα και ανακατεύουμε καλά με έναν αυγοδάρτη μέχρι να λιώσει η σοκολάτα και να έχουμε ένα ομοιογενές μείγμα.Τέλος, προσθέτουμε τους κρόκους και ανακατεύουμε γρήγορα.Αφήνουμε λίγο το μείγμα να φτάσει σε θερμοκρασία δωματίου (περίπου 30 λεπτά).Προθερμαίνουμε το φούρνο στους 190°C.Βουτυρώνουμε 8-10 φορμάκια για σουφλέ και τα πασπαλίζουμε με λίγη ζάχαρη άχνη.Χτυπάμε τα ασπράδια στο μίξερ, με το σύρμα, μέχρι να σφίξουν και τότε προσθέτουμε τη ζάχαρη. Χτυπάμε για 1 λεπτό ακόμη.Ενσωματώνουμε τη μαρέγκα με το μείγμα ανακατεύοντας απαλά με μια κουτάλα ή σπάτουλα ζαχαροπλαστικής (μαρίζ).Γεμίζουμε τα φορμάκια και τα βάζουμε αμέσως στο φούρνο.Ψήνουμε, το σουφλέ με σοκολάτα γάλακτος, για 8-9 λεπτά.
Αυγά,Γάλα,Σοκολάτα,Χορτοφαγικά